বেঙ্গালুরুর লোকজনের মধ্যে হেলদোল নেই খুব একটা। দিন দুয়েকের অভিজ্ঞতায় তাঁদের সহজাত আয়েশি চরিত্রটা নজরে না পড়ে পারে না। সে হিসেবে চিন্নাসোয়ামী স্টেডিয়ামে কাল সকাল থেকে দুপুর পর্যন্ত বেঙ্গালুরুর ওই ছেলে প্রণব জৈনের ছোটাছুটি ব্যতিক্রম মানতে হবে। এই যুবক দৌড়ান বাংলাদেশ কোচ চন্দিকা হাতুরাসিংহের পেছনে। পাশ দিয়ে সাকিব আল হাসান হেঁটে যেতেই আবার দে ছুট! ওদিকে ওয়েস্ট ইন্ডিজের অনুশীলনও তো চলছে! ক্লাইভ লয়েড, অ্যামব্রোসদের না ধরলে চলে না! কারো সই নিচ্ছেন ছোট্ট ব্যাটে, কারো-বা বলে। আবার আবদার ধরছেন সবার সঙ্গে ছবি তোলার। সেই প্রত্যাশা কেউ মেটান, কেউ মেটান না।